સરકાર હસ્તકની ઇન્ટરનેશનલ એરલાઇન્સ ‘એર ઇન્ડિયા'ને નાણાકીય સંકડામણમાંથી બહાર કાઢવા માટે નરેન્દ્ર મોદી સરકારે નેશનલ સ્મોલ સેવિંગ્સ ફંડમાંથી એક હજાર કરોડની ફાળવણી કરી છે. સામાન્ય માણસને કદાચ આનો મતલબ શું થયો એની ગતાગમ ભાગ્યે જ પડે, પરંતુ આ દેશના અર્થતંત્ર સાથે જેમની રોજની લેવાદેવા છે તેમને આ વાત જરાય ગમી નથી. જે લોકો નરેન્દ્ર મોદીના સમર્થક છે અને તેમના કોઈ નિર્ણયની વિરુદ્ધમાં બોલવા ટેવાયેલા નથી તેમણે બોલવાનું ટાળ્યું અથવા તો નરોવા કુંજરોવા કર્યું. કારણ કે એમને પણ ખબર છે કે એર ઇન્ડિયાના નામે સરકારે એવો છછૂંદર પાળ્યો છે કે ના ગળા નીચે ઉતરે એમ છે કે ના છછૂંદર બહાર આવવા તૈયાર છે. મોદી સરકારે એર ઇન્ડિયા વેચવા કાઢી હતી, પરંતુ દેશની કે વિદેશની કોઈ ભડવીર કંપની તેને ખરીદવા તૈયાર ન થઈ. દેશના નાગરિક ઉડ્ડયન ક્ષેત્ર સાથે સંકળાયેલો આ સૌથી જૂનો અને કનડે તેવો મુદ્દો હોવા છતાં સરકાર સાડાચાર વર્ષે તેનો કોઈ ઉકેલ લાવી શકી નથી. હવે તેને નિષ્ફળતા ન ગણવામાં આવે તો શું કંકુ-ચોખાથી પોંખી પૂજા કરવી?.